Cuneiform Tablet ArOr 47 42-48 (AO 22503)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na pu-šu-ke-en₆ qí-bi-ma um-ma ta-ri-iš-ma-tum ù IŠTAR-lá-ma-sí-ma a-bu-ni be-el-ni a-ta ma-ma-an i-na ṣú-ḫa-re-e KÙ.BABBAR e-e-ri-iš-kà-ma KÙ.BABBAR a-na qá-tí-šu-nu e-tù-ší-ir KÙ.BABBAR ku-nu-ki-kà a-na a-lim{ki} lu-ub-lu-nim-ma mì-ma a-bi-ni lá i-ḫa-li-iq a-ma-kam ki-ma ni-a-tí a-ta-e-ru-ma lu ṭup-pu-ú ša a-bi₄-ni i-ba-ší-ú lu KÙ.BABBAR i-ba-ší lu na-ru-qám a-na ma-ma-an i-dí-in a-ma-kam ša-il₅-ma ù té-er-ta-kà li-li-kam-ma ú-za-ni pí-tí a-na-kam KÙ.GI ša ḫu-ra-ṣa-nim nu-šé-li-ma a-na ṣí-ib-tim-ma i-ta-áb-lu-šu ù KÙ.BABBAR šu-ut-ma uk-ta-al a-pu-tum i-ḫi-id-ma KÙ.BABBAR ša um-me-a-nim šé-bi-lam ku-a-tí ni-da-gal 2 ma-na KÙ.BABBAR a-na qá-qí-ri ša i-dí-IŠTAR ni-iš-qú-ul a-ma-kam KÙ.BABBAR ša-áš-qí-il₅ šu-ma šé-bi-lam a-šu-mì ú-ṣur-ša-a-šùr lá-šu-ú ni-iš-me-ma ku-lu-kà na-áš-a-ni-šu-ma a-bu-ni a-ta a-šar qá-qí-dí-šu ša-lá-ḫi-im mì-li-ik a-na a-bi-šu-ú i-ta-kà-al ma-lá qá-qá-sú ta-ša-lá-ḫa-ni mì-li-ik